b'\n_START_ARTICLE_\nNeven Valent\n_START_SECTION_\n\xc5\xbdivotopis\n_START_PARAGRAPH_\nNakon zavr\xc5\xa1enoga srednjo\xc5\xa1kolskog op\xc4\x87eg i umjetni\xc4\x8dkog obrazovanja, Neven Valent je studirao na Muzi\xc4\x8dkoj akademiji u Zagrebu, gdje je 1992. diplomirao na Odsjeku za pjevanje. U razdoblju od 1993. do 1998. usavr\xc5\xa1avao se kod Rudolfa Knolla, Marjane Lipov\xc5\xa1ek i Alfreda Burgstallera na Ljetnoj akademiji Mozarteum u Salzburgu te kod Glenys Linos na Kraljevskoj glazbenoj akademiji (Royal Academy of Music) u Londonu. Godine 1997. bio je sudionik zavr\xc5\xa1nice 1. Me\xc4\x91unarodnog pjeva\xc4\x8dkog natjecanja Carl Orff u M\xc3\xbcnchenu: uz diplomu i Srebrni lovorov list, bio je i dobitnik stipendije Instituta\xc2\xa0\xc2\xbbCarl Orff\xc2\xab\xc2\xa0za sudjelovanje u majstorskoj klasi i koncertu pod umjetni\xc4\x8dkim vodstvom Rolanda Hermanna u okviru glazbenih festivala u njema\xc4\x8dkoj pokrajini Schleswig-Holstein i regiji Rheingau (Schleswig-Holstein Musik Festival i Rheingau Musik Festival). Kao solist je debitirao 1993. u scenskoj izvedbi oratorija Prikazanje du\xc5\xa1e i tijela (Rappresentatione di anima e di corpo) Emilia de\xe2\x80\x99 Cavalieria: bio je \xc4\x8dlanom kazali\xc5\xa1ne skupine Dunje Vejzovi\xc4\x87\xc2\xa0\xc2\xbbVeRo\xc2\xab, koja je tu izvedbu i priredila._NEWLINE_Od 1985. do 1987. bio je \xc4\x8dlanom Zagreba\xc4\x8dkih madrigalista. Godine 1988. obnovio je djelovanje Oratorijskog zbora Crkve sv. Marka, dav\xc5\xa1i mu i ime Cantores Sancti Marci. Sve do svoje iznenadne i prerane smrti bio je prefekt toga zbora, uz kojega je \xc4\x8desto nastupao i kao koncertni solist. Bio je \xc4\x8dlanom Opere HNK u Zagrebu, pjevao na Vara\xc5\xbedinskim baroknim ve\xc4\x8derima i zadarskim Glazbenim ve\xc4\x8derima u sv. Donatu) te gostovao na brojnim inozemnim glazbenim festivalima u Austriji, Irskoj, Luksemburgu, Ma\xc4\x91arskoj, Njema\xc4\x8dkoj, \xc5\xa0vedskoj i Velikoj Britaniji._NEWLINE_Neven Valent bio je predani promicatelj glazbene umjetnosti. Prigodom prvoga dolaska pape Ivana Pavla II. u Hrvatsku, u rujnu 1994. organizirao je i producirao izvedbu misterija Majka Bo\xc5\xbeja Kamenitih vrata Bo\xc5\xbeidara \xc5\xa0irole. Kao glavni i umjetni\xc4\x8dki producent zaslu\xc5\xbean je i za cjelovitu scensku izvedbu Bo\xc5\xbei\xc4\x87ne pri\xc4\x8de Rudolfa Matza o Bo\xc5\xbei\xc4\x87u 1996. godine. Utemeljio je i sve do svoje smrti bio ravnateljem zagreba\xc4\x8dkoga Festivala sv. Marka, u okviru kojega su do danas na brojnim i zapa\xc5\xbeenim koncertima nastupili mnogi hrvatski i inozemni glazbeni umjetnici. Bio je i producent gostovanja Minhenske filharmonije s dirigentom Lorinom Maazelom 2006. u Zagrebu, a njegovom je zaslugom Hrvatska misa u d-molu op.86 Borisa Papandopula prvi puta izvedena u inozemstvu, u Krakovu, s inozemnim ansamblom i solistima: 16. sije\xc4\x8dnja 2011. izveo ju je Zbor Krakovske filharmonije pod ravnanjem Vladimira Kranj\xc4\x8devi\xc4\x87a.'